56. ΝΟΜΟΘΕΤ. ΔΙΑΤΑΓΜΑ υπ΄αριθ. 252 της 5/7 Αυγ. 1969 (ΦΕΚ Α΄151) Περί προσμετρήσεως προϋπηρεσίας δημοσίων πολιτικών διοικητικών υπαλλήλων και υπαλλήλων οργανισμών τοπικής αυτοδιοικήσεως ή άλλων νομικών προσώπων δημοσίου δικαίου δια τον υπολογισμόν της τριακονταπενταετούς πραγματικής υπηρεσίας. Άρθρ.1.-1.Δια τον υπολογισμόν της κατά το άρθρ. 125 παρ.4 του Συντάγματος τριακονταπενταετούς πραγματικής δημοσίας υπηρεσίας, προσμετρείται πάσα πραγματική προϋπηρεσία των δημοσίων πολιτικών διοικητικών υπαλλήλων, διανυθείσα εις το Δημόσιον ή εις Οργανισμόν τοπικής αυτοδιοικήσεως ή άλλο νομικόν πρόσωπον δημοσίου δικαίου, εφ΄οιαδήποτε υπαλληλική σχέσει, δημοσίου ή ιδιωτικού δικαίου, εφ΄όσον αύτη εφ΄ενός μεν αναγνωρίζεται ως συντάξιμος υπό του Δημοσίου, αφ΄ετέρου δ΄ελήφθη υπ΄όψει και προσεμετρήθη, είτε κατά τον  διορισμόν, την ένταξιν ή μονιμοποίησιν του υπαλλήλου, είτε δια την απόκτησιν βαθμού, είτε δια την καθ΄οιονδήποτε τρόπον μισθολογικήν ή υπαλληλικήν του εξέλιξιν. 2.Δια τον υπολογισμόν της τριακονταπενταετούς πραγματικής υπηρεσίας των υπαλλήλων των Οργανισμών τοπικής αυτοδιοικήσεως ή άλλων νομικών προσώπων δημοσίου δικαίου, προσμετρείται πάσα ετέρα πραγματική υπηρεσία τούτων διανυθείσα, εν οργανισμώ τοπικής αυτοδιοικήσεως ή νομικώ προσώπω δημοσίου δικαίου και τω Δημοσίω εφ΄οιαδήποτε σχέσει δημοσίου ή ιδιωτικού δικαίου, εφ΄όσον αύτη αφ΄ενός μεν αναγνωρίζεται ως συντάξιμος παρά του παρ΄ω υπηρετεί ο υπάλληλος οργανισμού τοπικής αυτοδιοικήσεως ή νομικού προσώπου δημοσίου δικαίου, αφ΄ετέρου δ΄αύτη ελήφθη υπ΄όψει ή προσεμετρήθη υπό τους εν τη προηγουμένη παραγράφω όρους. Άρθρ.2.-Οι παρά τω Δημοσίω, τοις οργανισμοίς τοπικής αυτοδιοικήσεως και άλλοις νομικοίς προσώποις δημοσίου δικαίου υπηρετούντες, εφ’ οιαδήποτε σχέσει, υπάλληλοι υποχρεούνται όπως, εντός μηνός από της ενάρξεως ισχύος του παρόντος, δηλώσουν υπευθύνως κατά τας διατάξεις του Ν.Δ.105/1969 «περί ατομικής ευθύνης του δηλούντος ή βεβαιούντος» πάσαν υπηρεσίαν ή προϋπηρεσίαν αυτών, αναγνωριζομένην κατά τους ορισμούς των παρ. 1 και 2 του προηγουμένου άρθρου ως πραγματικήν. Άρθρ.3.-Η ισχύς του παρόντος άρχεται από της δημοσιεύσεως εις την Εφημερίδα της Κυβερνήσεως. 